
Text rozhodnutia
Súd: Krajský súd Bratislava Spisová značka: 11CoP/260/2015 Identifikačné číslo súdneho spisu: 1313219806 Dátum vydania rozhodnutia: 26. 01. 2016 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2016:1313219806.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Kataríny Štrignerovej a členov senátu JUDr. Bianky Gelačíkovej a Mgr. Patrície Železníkovej, vo veci starostlivosti súdu o maloletého X. M., A.. XX.XX.XXXX, zastúpeného kolíznym opatrovníkom Úradom práce, sociálnych vecí a rodiny Pezinok, pracovisko Senec, so sídlom Krátka 1, 903 01 Senec, dieťa rodičov: matka - O. M., A.. X.X.XXXX, W. A. XX, XXX XX S., zastúpená Andelová & Co., s.r.o., so sídlom Seberíniho 1, 821 03 Bratislava, a otec - Y. M.Ü., A.. X.X.XXXX, W. T. U. XXX, XXX XX U., zastúpený Advokátskou kanceláriou S-lawyers s.r.o., so sídlom Dostojevského rad 19, 811 09 Bratislava, o zvýšenie výživného, na odvolanie otca proti rozhodnutiu Okresného súdu Bratislava III, č.k. 51P/221/2013-193 zo dňa 23.02.2015, jednohlasne (pomerom 3:0) takto r o z h o d o l : Rozsudok súdu prvého stupňa zo dňa 23.02.2015 č.k. 51P/221/2013-193 sa m e n í tak, že súd s c h v a ľ u j e rodičovskú dohodu nasledovného znenia: Otec sa z a v ä z u j e platiť na maloletého X. M., A.. XX.XX.XXXX zvýšené výživné zo sumy 67 Eur na sumu 150 Eur mesačne od 03.10.2013 k rukám matky vždy do 15. dňa v mesiaci vopred. Zročné výživné za obdobie od 03.10.2013 do 30.10.2015 vo výške 1 250 Eur sa otec z a v ä z u j e zaplatiť k rukám matky v lehote do 3 mesiacov od právoplatnosti tohto rozsudku. Týmto rozsudkom sa m e n í rozsudok Okresného súdu Bratislava III zo dňa 03.02.2004 č.k. 10C/137/2003-24 vo výroku o výživnom na maloletého. Žiaden z účastníkov n e m á právo na náhradu trov konania. o d ô v o d n e n i e : Súd prvého stupňa čiastočným rozsudkom zo dňa 23.02.2015 č.k. 51P/221/2013-193 s účinnosťou od 3.10.2013 do 30.11.2014 zmenou právoplatného rozsudku Okresného súdu Bratislava III č.k. 10C/137/03-24 zo dňa 3.2.2004 v časti vyživovacej povinnosti zvýšil výživné na maloletého X. M., A.. XX.X.XXXX zo sumy 67 Eur na sumu 200 Eur mesačne, s tým že o zvýšení výživného s účinnosťou od 1.12.2014, o zročnom výživnom na maloleté dieťa a o trovách konania rozhodne v konečnom rozhodnutí. Súd prvého stupňa právne zdôvodnil svoje rozhodnutie ust. § 163 O.s.p., § 62, § 75 ods. 1,2, § 76 ods.1, § 77 ods.1, § 78 ods. 1,3 Zák. o rodine, majúc za preukázanú zmenu právne relevantných okolností, zmenou pomerov na strane maloletého nárastom jeho odôvodnených potrieb ako aj na strane otca, čím odôvodnil zvýšenie výživného za rozhodujúce obdobie od 3.10.2013 do 30.11.2014 zo sumy 67 Eur na sumu 150 Eur mesačne. Do úvahy vzal vek maloletého, jeho prípravu na budúce povolanie a nárast všetkých jeho odôvodnených potrieb, konštatujúc že maloleté dieťa sa má právo podieľať na životnej úrovni rodičov, pričom schopnosti a možnosti otca vyhodnotil za spôsobilé umožniť mu platenie zvýšeného výživného vo výške 200 Eur mesačne. Vzhľadom na nevykonanie dokazovania v časti návrhu matky na zvýšenie výživného od 1.12.2014, súd z dôvodu účelnosti a stability pomerov na strane rodičov, rozhodol čiastočným rozsudkom. Súčasne zmenil rozsudok Okresného súdu Bratislava III č. k. 10C/137/03-24 zo dňa 3.2.2004 v časti vyživovacej povinnosti otca na maloleté dieťa. Proti tomuto rozhodnutiu podal odvolanie otec maloletého, ktorý žiadal rozsudok súdu prvého stupňa zmeniť a s účinnosťou od 03.10.2013 do 30.11.2014 jeho povinnosť platiť výživné zvýšiť na sumu 150 Eur mesačne, prípadne čiastočný rozsudok súdu prvého stupňa zrušiť a vec mu vrátiť na nové konanie. V priebehu odvolacieho konania právna zástupkyňa matky maloletého dňa 10.11.2015 doručila odvolaciemu súdu rodičovskú dohodu o zvýšení výživného, ktorá bola uzavretá v zmysle § 36 Zák. o rodine zo strany oboch rodičov dňa 06.11.2015, na základe ktorej sa otec zaväzuje platiť na maloletého zvýšené výživné zo sumy 67 Eur na sumu 150 Eur mesačne od 03.10.2013 k rukám matky vždy do 15. dňa v mesiaci vopred a zročné výživné za obdobie od 03.10.2013 do 30.10.2015 vo výške 1 250 Eur sa zaväzuje zaplatiť k rukám matky v lehote do 3 mesiacov od právoplatnosti rozsudku. Kolízny opatrovník odporučil dohodu rodičov v záujme maloletého dieťaťa schváliť. Podľa § 78 ods. 1 Zákona o rodine právo dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh. Podľa § 36 ods. 1 Zák. o rodine, rodičia maloletého dieťaťa ktorí spolu nežijú, sa môžu kedykoľvek dohodnúť o úprave výkonu ich rodičovských práv a povinností. Ak sa nedohodnú, môže súd aj bez návrhu upraviť výkon ich rodičovských práv a povinností, najmä určiť, ktorému z rodičov zverí maloleté dieťa do osobnej starostlivosti. Ustanovenie § 24, § 25 a § 26 sa použijú primerane. Odvolací súd po doplnení dokazovania a posúdení predloženej rodičovskej dohody o zvýšení výživného na maloletého Samuela uzavretej rodičmi dňa 06.11.2015 mal za preukázané, že obaja rodičia po vysvetlení si svojich požiadaviek majú záujem dohodnúť sa na zvýšení výživného. Rodičovská dohoda neodporuje zákonu ani záujmom maloletého, preto ju odvolací súd so súhlasom kolízneho opatrovníka schválil a napadnutý rozsudok súdu prvého stupňa podľa § 220 O.s.p. zmenil. Súd pri schválení rodičovskej dohody prihliadol na vek a zvýšené odôvodnené potreby maloletého, na rodinné, majetkové pomery oboch rodičov a ich zárobkové možnosti a schopnosti, ako i na skutočnosť, že otec deklaroval v konaní snahu prispievať maloletému i nad rámec stanoveného výživného. O trovách konania rozhodol odvolací súd podľa § 224 ods. 2 O.s.p.. Poučenie: Proti tomuto rozhodnutiu odvolanie nie je prípustné.

